Diari Oficial de la Generalitat Valenciana


Sumari del DOGV 4173, del 22-01-2002 (2002/378)

ORDRE de 4 de gener de 2002, de la Conselleria de Cultura i Educació, per la qual es convoca un concurs públic per a la concessió de set beques de creació artística i visual destinades a creadors jóvens de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4173

Data del DOGV
:   22-01-2002

Secció del DOGV
:   III. CONVENIS I ACTES - F) MODIFICACIONS PRESSUPOSTÀRIES

Número del document
:   2002/378


Data del document
:   04-01-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * suport econòmic
    * ajuda pública
    * assignació per estudis
    * professió artística
    * creació artística

ORDRE de 4 de gener de 2002, de la Conselleria de Cultura i Educació, per la qual es convoca un concurs públic per a la concessió de set beques de creació artística i visual destinades a creadors jóvens de la Comunitat Valenciana. [2002/M378]
  
La Conselleria de Cultura i Educació té al seu càrrec el desplegament de les competències que en matèria de museus i belles arts varen ser transferides a la Generalitat Valenciana pel Reial Decret 3066/1983, de 13 d'octubre (BOE de 12.12.1983). En el marc d'estes facultats, cal destacar les de foment i difusió de les arts plàstiques i visuals a través d'una política orientada als creadors jóvens.
  
Amb esta finalitat, i dins d'un programa genèric denominat Art Visual 2002, que englobarà tota una sèrie d'actuacions destinades al foment de la creació jove valenciana, es pretén iniciar un programa de suport que servisca d'incentiu al desplegament de la capacitat creativa i d'estímul a la creació artística.
  
Per això, d'acord amb el que disposa el Decret 108/1992, de 6 de juliol, del Govern valencià (DOGV de 16.07.1992), i fent ús de les facultats que em conferix l'article 35 de la Llei 5/1983, de 30 de desembre, de Govern valencià,
  
ORDENE
  
Primer
  
Es convoca concurs públic per a la concessió de set beques de creació artística i visual per a creadors jóvens de la Comunitat Valenciana, i s'aproven les bases per les quals es regix esta convocatòria, així com el model d'instància i de declaració responsable, inclosos com a annexos I, II i III, respectivament, en la present ordre.
  
Segon
  
L'import total de les beques és de 42.070,00 euros, pagadors a càrrec de l'aplicació pressupostària 82.61.518.57.6, codi de línia T3175000 del pressupost de la Generalitat Valenciana per a l'exercici 2002.
  
Disposicions finals
  
Primera
  
Es delega en la subsecretària de Promoció Cultural la facultat de resoldre la concessió de les beques, i se l'autoritza perquè dicte les resolucions oportunes per al desplegament i l'execució de la present ordre.
  
Segona
  
Esta ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament recurs de reposició o directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant de l'òrgan que dicta el present acte en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
  
València, 4 de gener de 2002
  
El conseller de Cultura i Educació, p.s.r. (art. 4.1 Decret 111/2000, DOGV núm. 3.798 de 21 de juliol), la subsecretària,
  
CARMEN NÁCHER PÉREZ
  
ANNEX I
  
Bases per a la concessió de set beques de creació artística i visual destinades a creadors jóvens de la Comunitat Valenciana.
  
Primera. Objecte
  
És objecte de la present convocatòria la concessió de set beques destinades a creadors jóvens de la Comunitat Valenciana per a la realització d'un projecte expositiu en qualsevol de les àrees de les arts plàstiques i visuals. Els projectes expositius que siguen becats s'integraran en el Circuit d'Art Contemporani d'exposicions itinerants que el Consorci de Museus dedicarà l'any 2003 a les cases de cultura de la Comunitat Valenciana. Les obres incloses per a la itinerància expositiva hauran de complir les condicions necessàries per a ser transportades i exhibides.
  
Segona. Destinataris de la convocatòria
  
Les beques objecte d'esta convocatòria s'adjudicaran per concurs entre els diversos aspirants que complisquen els requisits següents i els acrediten documentalment:
  
1. Haver nascut en un municipi de l'àmbit de la Comunitat Valenciana i/o residir a la Comunitat Valenciana.
  
2. Les beques no podran ser sol·licitades per les persones que superen l'edat de 35 anys el 31 de desembre de l'any 2002.
  
Tercera. Dotació econòmica
  
La dotació de cada beca serà de 6.010,00 euros.
  
Quarta. Termini i lloc de presentació de sol·licituds
  
1. Les sol·licituds es formalitzaran segons el model de l'annex II i podran presentar-se en el termini d'un mes comptat des de l'endemà de la publicació d'esta convocatòria en el Diari Oficial de la Generalitat Valenciana.
  
2. Les sol·licituds, dirigides a la Conselleria de Cultura i Educació, Direcció General de Promoció Cultural, podran presentar-se en el Registre General de la Conselleria de Cultura i Educació, en les direccions territorials de València, Castelló i Alacant, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Cinquena. Documentació que acompanyarà les sol·licituds
  
La sol·licitud s'haurà d'acompanyar dels documents següents:
  
- Fotocòpia compulsada del DNI.
  
- Original o fotocòpia compulsada del certificat d'empadronament per a aquelles persones nascudes fora de la Comunitat Valenciana.
  
- Currículum (professional i de la trajectòria artística).
  
- Dossier fotogràfic de l'obra realitzada.
  
- Projecte expositiu que es desitja realitzar amb motiu de la beca, en suport de paper no superior a D-4.
  
- Pressupost de la despesa que origine la realització del projecte. El pressupost no podrà incloure les despeses derivades del catàleg.
  
- Certificat acreditatiu d'estar al corrent en el compliment de les obligacions tributàries estatals i autonòmiques i amb la Seguretat Social corresponents al període dels 12 mesos anteriors a la data de la sol·licitud, d'acord amb el que disposa l'article 47.7 del Text Refós de la Llei d'Hisenda Pública de la Generalitat Valenciana. En el cas que la persona interessada no estiga ni haja estat obligada en el període dels dotze mesos anteriors a complir les obligacions tributàries i amb la Seguretat Social enumerades en els articles 7 i 8 del Reial Decret 390/1996, d'1 de març (BOE de 21.03.1996), n'hi haurà prou amb la presentació d'una declaració responsable, segons el model de l'annex III d'esta ordre, per a acreditar este punt, d'acord amb el que establix l'article 9 del mateix reial decret.
  
Sisena. Correcció de defectes de les sol·licituds
  
Si la sol·licitud no conté totes les dades exigides o hi falta documentació acreditativa, es requerirà de la persona interessada que en el termini de 10 dies corregisca la falta o aporte els documents preceptius, amb la indicació que si no ho fa, es considerarà que ha desistit de la seua petició, després de dictar una resolució expressa, d'acord amb l'article 71.1 de la Llei 30/1992 de Règim Jurídic de les Administracions Públiques i del Procediment Administratiu Comú, modificada per la Llei 4/1999 amb relació a l'article 42.1 del text legal mencionat.
  
Setena. Criteris de valoració
  
Per a l'adjudicació de les beques es valorarà:
  
- La qualitat i l'interés del projecte.
  
- El currículum.
  
- La trajectòria artística de la persona sol·licitant.
  
Huitena. Resolució de la convocatòria
  
1. Per a la valoració dels mèrits indicats en la base setena es constituirà una comissió qualificadora integrada per:
  
- Presidenta: la subsecretària de Promoció Cultural.
  
- El director de l'Espai d'Art Contemporani de Castelló.
  
- Un crític d'art designat per la subsecretària de Promoció Cultural, que actuarà com a coordinador i supervisor de la realització dels projectes becats.
  
- Actuarà com a secretari, amb veu i sense vot, el cap del Servei d'Investigació i Promoció de la Direcció General de Promoció Cultural.
  
Es faculta la comissió qualificadora per a realitzar, a través dels seus membres o de l'assessorament d'altres tècnics, totes les comprovacions necessàries per a qualificar millor els mèrits adduïts i fer un seguiment periòdic del projecte desplegat amb motiu de la beca. La Comissió podrà tindre tots els assessors que considere convenient.
  
Finalitzada la valoració dels mèrits corresponents a cada expedient, la comissió qualificadora elevarà, en el termini màxim de dos mesos comptats des del dia de l'acabament del termini de presentació de sol·licituds, l'acta del concurs amb la proposta d'adjudicació a la subsecretària de Promoció Cultural perquè adjudique les beques.
  
Si en el termini de tres mesos comptats des de la data en què la sol·licitud d'ajuda haja tingut entrada en el registre de l'òrgan competent per a la tramitació no es resol la convocatòria ni se'n fa la publicació oportuna, es considerarà que la sol·licitud presentada ha sigut desestimada.
  
Així mateix, la comissió qualificadora podrà formular una proposta en el sentit que la convocatòria siga declarada deserta si, segons els seu parer, no hi ha concursants amb prou mèrits per a meréixer-ne l'adjudicació.
  
2. Perquè la resolució siga efectiva, els adjudicataris de les beques hauran d'aportar en el termini de 10 dies, una volta notificada la beca, la documentació que s'indica a continuació:
  
- L'acceptació per escrit de la beca concedida.
  
I si no l'aportaren, perdrien la beca concedida.
  
Novena. Pagament de la beca
  
Una vegada concedida la beca i acceptada per la persona beneficiària d'acord amb l'apartat 2 de la base huitena, la Conselleria de Cultura i Educació procedirà a l'abonament de fins a un màxim del 40% de l'import total de la beca concedida, prenent com a base el projecte i el pressupost de despeses presentats per l'aspirant amb la sol·licitud de participació.
  
Els altres pagaments, fins a completar la totalitat de l'import de la beca concedida, es faran efectius parcialment pels imports que el beneficiari justifique prèviament presentant davant de la Direcció General de Promoció Cultural les memòries parcials de desplegament del projecte, que seran supervisades per la persona designada d'acord amb la base huitena, la qual elaborarà l'informe tècnic de conformitat oportú.
  
Deu. Obligacions de la persona becada
  
Tindrà la consideració de beneficiari de la beca el destinatari dels fons públics que haurà de realitzar l'activitat que en fonamentà l'atorgament o que es trobe en la situació que en legitimà la concessió.
  
Les obligacions de la persona becada o beneficiària consistiran a:
  
a) Realitzar l'activitat que va motivar la concessió de la beca.
  
b) Sotmetre's a les actuacions de control financer que corresponen a la Intervenció General en relació amb la beca concedida.
  
c) Comunicar a l'entitat concedent l'obtenció d'altres beques, subvencions o ajudes per a la mateixa finalitat, procedents de qualsevol administració o ens públic.
  
d) Destinar íntegrament l'import de la beca a la realització del projecte presentat.
  
e) Justificar davant de la Direcció General de Promoció Cultural la realització de l'activitat. A l'efecte els beneficiaris presentaran, abans del 15 de novembre de 2002, una memòria final de les activitats fetes i l'informe de supervisió i conformitat efectuat pel coordinador designat d'acord amb la base huitena.
  
Onze. Retirada de la documentació presentada amb les sol·licituds
  
La documentació aportada pels sol·licitants que no hagen resultat adjudicataris de les beques, haurà de ser retirada per ells o per una persona autoritzada legalment en la Direcció General de Promoció Cultural, de 09.00 a 14.00 hores, excepte dissabtes i festius, durant un termini de dos mesos a comptar des de l'endemà de la notificació de la resolució d'adjudicació de les beques.
  
Si la documentació no es retirara en el termini establit, la Conselleria de Cultura i Educació ja no estaria obligada a tornar-la i la destruiria per procediments mecànics.
  
Dotze. Duració de les beques
  
La duració de les beques serà des de la concessió fins al 31 de desembre de 2002.
  
Tretze. Contravencions i disposicions subsegüents
  
La Conselleria de Cultura i Educació podrà deixar sense efecte, a proposta de la comissió qualificadora, qualsevol de les beques concedides, després de l'audiència prèvia amb la persona interessada, quan s'incórrega en alguna de les causes següents:
  
a) No realitzar l'activitat que motivà la concessió.
  
b) Deixar de complir els requisits exigits.
  
c) Incomplir sense causa que ho justifique les condicions establides en la present convocatòria.
  
En estos casos serà procedent el reintegrament de les quantitats percebudes i l'exigència de l'interés de demora des del moment del pagament de la beca.
  
Catorze
  
Qualsevol alteració de les condicions tingudes en compte per a la concessió de les beques i, en tot cas, l'obtenció concurrent de beques, subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
ANNEX II
  
Sol·licitud de participació en el concurs públic per a la concessió de set beques de creació artística i visual destinades a creadors jóvens de la Comunitat Valenciana.
  
1. Dades de la persona sol·licitant:
  
DNI:
  
Nom i cognoms:
  
Adreça:
  
Localitat:
  
Codi postal:
  
Telèfon:
  
Fax:
  
2. Requisits que complix la persona sol·licitant i acredita documentalment:
  
- Haver nascut en un municipi de l'àmbit de la Comunitat Valenciana i/o residir a la Comunitat Valenciana.
  
- No superar l'edat de 35 anys el 31 de desembre de 2002.
  
3. Acceptació de les bases de la convocatòria
  
La persona sol·licitant coneix les bases de la convocatòria del concurs públic per a la concessió de set beques de creació artística i visual destinades a creadors jóvens de la Comunitat Valenciana, i accepta totes les condicions que s'hi establixen.
  
4. Documentació que aporta la persona sol·licitant:
  
- Fotocòpia compulsada del DNI.
  
- Original o fotocòpia compulsada del certificat d'empadronament, si és procedent.
  
- Currículum (professional i de la trajectòria artística).
  
- Dossier fotogràfic de l'obra realitzada.
  
- Projecte expositiu que desitja realitzar amb motiu de la beca.
  
- Pressupost de la despesa que origine la realització del projecte.
  
- Certificats vigents acreditatius d'estar al corrent en el compliment de les obligacions tributàries, tant amb l'Estat com amb la comunitat autònoma, i amb la Seguretat Social.
  
5. Petició (1) (2)
  
Sol·licita que l'admeten al concurs públic per a la concessió de set beques de creació artística i visual destinades a creadors jóvens de la Comunitat Valenciana i convocades per la Conselleria de Cultura i Educació.
  
.... d .. de 2002
  
(firma)
  
(1) Als efectes del que establix l'article 42.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú en la nova redacció donada en la Llei 4/1999, de 13 de gener, s'informa que:
  
El termini màxim per a resoldre la present sol·licitud és de tres mesos a comptar des de la data en què la sol·licitud tinga entrada en el registre de l'òrgan competent per a tramitar-la, sense perjuí d'allò previst en l'article 42.5 de la mateixa llei.
  
L'efecte que produiria el silenci administratiu si transcorreguera el termini sense que s'haguera dictat i notificat la resolució corresponent seria desestimatori de la sol·licitud.
  
(2) Les dades personals contingudes en este imprés podran ser incloses en un fitxer per a ser emprades per la Conselleria de Cultura i Educació, fent ús de les funcions pròpies que té atribuïdes en l'àmbit de les seues competències. La persona interessada es podrà dirigir a qualsevol òrgan de la Conselleria per a exercir els drets d'accés, rectificació, cancel·lació i oposició, segons que disposa la Llei Orgànica 15/1999, de 13 de desembre, de Protecció de Dades de Caràcter Personal (BOE núm. 298, de 14 de desembre de 1999).
  
CONSELLERIA DE CULTURA I EDUCACIÓ.
  
DIRECCIÓ GENERAL DE PROMOCIÓ CULTURAL
  
ANNEX III
  
(Nom)... amb DNI ..., i domicili a ..., realitza la següent declaració responsable:
  
Que, als efectes de sol·licitar la participació en el concurs públic convocat per l'Ordre de 4 de gener de 2002 de la Conselleria de Cultura i Educació per a la concessió de set beques de creació artística i visual destinades a creadors jóvens de la Comunitat Valenciana, i de complir l'exigència d'acreditar trobar-se al corrent de les obligacions tributàries i amb la Seguretat Social establida en l'article 47.7 del Text Refós de la Llei d'Hisenda Pública de la Generalitat Valenciana.
  
No estic obligat/ada a presentar una declaració relativa a les obligacions tributàries estatals i/o autonòmiques i amb la Seguretat Social, d'acord amb l'article 9 del Reial Decret 390/1996, d'1 de març, per no estar ni haver estat obligat/ada en el període dels dotze mesos anteriors a l'emissió de la present declaració a complir les obligacions tributàries i amb la Seguretat Social enumerades en els articles 7 i 8 del mateix reial decret.
  
València, ... de ... de 2002
  
CONSELLERIA DE CULTURA I EDUCACIÓ.